RÍM. Pri archeologickom nálezisku, ktoré stojí na mieste niekdajšieho antického mesta Pompeje, otvorili v pondelok pre verejnosť zrekonštruované múzeum.
Informovala o tom agentúra DPA.
V múzeu, ktoré návštevníkov sprevádza Pompejí, sa nachádzajú mnohé významné archeologické nálezy. Pokrývajú obdobie od 4. storočia pred n.l. až po rok 79 n.l., keď bolo mesto zničené v dôsledku erupcie neďalekej sopky Vezuv.
Návštevníci múzea si môžu prezrieť napríklad fresky z pompejských budov, strieborné predmety alebo sadrové odliatky obetí tejto katastrofy. Pompeje sú jednou z najvyhľadávanejších turistických atrakcií v Taliansku, v ostatných mesiacoch však boli z dôvodu pandémie koronavírusu pre verejnosť zatvorené.
Taliansko podľa údajov americkej Univerzity Johnsa Hopkinsa dosiaľ zaznamenalo vyše 2,4 milióna prípadov nákazy novým koronavírusom a vyše 85 000 súvisiacich úmrtí.